Written by webmeester on January 8, 2009 . Posted in Verder geluister
Maak 2009 ’n verrykende Godservaring …!
Ek het so pas die laaste bladsy van The shack deur William P Young gelees. Op ’n vreemde maar tegelyk verrassende en beeldryke manier, praat God en die hoofkarakter in ’n ontspanne atmosfeer met mekaar. Só raak iets van God se identiteit aan hom bekend en dit bring mee dat sy wonde van (be)rou genees. Dit is dié ontmoeting wat mens in verwondering innerlike vreugde en vrede laat ervaar.
Dit is ook nogal wat die gelowige Psalmdigter doen. Die Psalms nooi ons om God as ’t ware te “ontmoet”, voor Sy aangesig te leef (coram Deo) – dat ons Sy stem sal hoor, met Hom sal praat …
Coenie Burger (WTDL II/4) skryf wanneer jy die Psalms lees, kom jy agter dat ’n lewe voor die aangesig van God nie ‘n benouende en beklemmende saak is nie, maar dat ‘n mens juis dáár teregkom in ‘n “ruimte” waar jy werklik kan asemhaal en leef. Het ons nie hierom nodig om die Psalms meer gereeld te lees nie? Enkele Psalms kan deur lidmate in die erediens gelees word – dalk deur diegene wat baie swaar gekry het die afgelope tyd. Psalms oor moeilike omstandighede wat deur sulke mense gelees word, kan baie medegelowiges se harte aangryp …
(So stel David Carelse in sy liturgiese momente van sy preekstudie oor Psalm 29 voor, om ruimte en tyd in die erediens te skep waar diegene wat moeg, bevrees en afgemat is weer kan asem haal en die Here se stem hoor.)
As dit nog altyd nodig was om van God se teenwoordigheid bewus te wees, soveel te meer vanjaar. Dink net hoe baie mense 2009 benoud en onseker tegemoet gaan …
Lees gerus J P Landman “Van anderkant die berg: Baie het in dié nuwe jaar voorspoed nodig. Voorspoedige nuwe jaar.” Hy skryf “’n Deel van my voel dit is nutteloos om dié wens uit te spreek, want 2009 kan eintlik nie ’n goeie jaar wees nie. Ekonomies gaan dit beslis swakker wees as 2008. Sommige mense gaan hul werk verloor; baie pensioentrekkers gaan noustrop trek; kleinsakemanne gaan veg om oorlewing …) in http://www.dieburger.com/Stories/Opinion/19.0.1196672725.aspx)
Daarom is dit juis in hierdie tyd van epifanie, waar kerke tradisioneel terugdink aan God se verskyning, belangrik dat Sy stem opnuut gehoor word. Nie as ’n kwaai stem nie … maar as gerusstellend. Nie soos in die huis waar die kinders met donderweer bang gemaak is nie: “Hoor hoe raas God met ons, want Hy is kwaad oor al ons sondes”. Maar soos in die huis langsaan: “Kyk hoe groot en wonderlik is God: Hy neem van ons flitsligfotos, Hy’s lief vir ons”
God is op ’n mistieke wyse aanwesig en iets van sy identiteit word in mensetaal in Psalm 29 uniek en beeldryk verwoord.
In dié Psalm hoor jy die Here se wonderwerkende stem in ’n loflied. Met mitiese beelde en motiewe word die grootheid en heerskappy van God besing. Dit is veral die Psalms wat ons leer dat die sin van die mens se bestaan is om God te loof deur alles wat hy is en doen. Dit laat die geloof nie bly steek in ’n vermoeiende, eties-moralistiese geskarrel nie (Coenie Burger). Met ander woorde dit gaan nie daaroor dat ons ’n klomp goed moet doen net om te ontdek en bewus te word van hoe ver ons in terme daarvan te kort skiet nie. Dit gaan daaroor dat ons soos kinders, wat nie bang is vir hulle ouers nie, sommer net vrolik kan leef ….
Die loflied van Psalm 29 mond uit in ’n geloofsbelydenis. God is groot. Hy gee om. God bring vertroue. “Hy skep ’n nuwe bedeling, wat al die chaos en lewensangs ontmagtig” (Walter Brueggeman, The message of the Psalms). Hy bemagtig en seën met oorvloed (slotvers) – die oorspronklike woord is שלום.
Die vredesverklaring herinner aan die bekende seënwens in Numeri 6:22-26. Die Here verseker Sy kinders dat hulle nie alleen is nie. Hy is met hulle, daarom kan hulle innerlike vrede hê. Die beweging van eer (vers 1-2;10) na vrede (vers 11) klop met die Engele se lofsang buite Betlehem (Walter Brueggeman). “Eer aan God in die hoogste hemel, en vrede op aarde vir die mense in wie Hy ’n welbehae het (Lukas 2:14). Die Messias is hier. Die heil het gekom!” (David Carelse).
Dié Psalm haak nie net aan Genesis 1:1-5, dat God uit chaos iets nuuts kan skep nie, maar lei ‘n mens tot Jesus (tekste wat dit onderstreep is Markus 1:4-11; Handelinge 19:1-7). “In Christus kom die stem van Psalm 29 by die mense. Daarom skryf Johannes in sy evangelie dat Jesus die ‘stem’ en ‘gestalte’ van die Vader is (5:37)” (David Carelse). En skryf Coenie Burger: in die Nuwe Testament beteken coram Deo eintlik coram Christo.
Mag ons die nuwe jaar opnuut ervaar dat die chaos nie teenoor God staan nie. God het in Jesus die laaste sê. Dit laat ons met verwondering: om as bemagtigdes God te prys en in Sy teenwoordigheid vrede in 2009 te vind.
Written by webmeester on October 20, 2008 . Posted in Verder geluister
Tien jaar gelede het Gert Vlok Nel ‘n CD uitgereik. En die naam daarvan was “Beaufort-Wes se beautiful woorde”. En daarin sing Gert Vlok Nel van die liefde. Maar dis nie altyd happy-liedjies nie. Die liefde stroop jou. Dit laat jou bloots voor die mense staan wat jy liefhet. Maar die liefde laat jou ook die onbegryplike raaksien, skoonheid wat net die liefde vir jou kan oopmaak.
En so is dit ook met Paulus se beautiful woorde in 1 Tessalonisense 2:7 en 8. Paulus staan met sy naakte, kloppende hart en sê vir die gemeente dat hy hulle liefhet. En hy gebruik daarvoor die beeld van ‘n ma wat haar kinders soog en vertroetel. Hy gebruik nie sommer net die woord
“ma” hier nie – nee, hy gebruik die woord vir ‘n ma wat nog haar kind borsvoed.
1 Tessalonisense is een van Paulus se oudste briewe, indien nie die oudste nie. Hy het self die gemeente in Tessalonika gestig toe hy, Silas en Timoteus op sy tweede sendingreis daar aangedoen het. Vandag is dit die stad Saloniki in die noorde van Griekeland. Toe was dit ‘n groot hawestad en die hoofstad van die provinsie Masedonië, wat ‘n Romeinse provinsie was.
Die Romeine was nou nie eintlik daarvoor bekend dat hulle met liefde regeer het nie. Inteendeel, hulle het met mag regeer. Die idee van “liefde” was polities ‘n gevaarlike begrip. Wie liefde verkondig het, is gereken as iemand wat die politieke stelsel van die Romeine omver wou gooi.
En so is Jesus dan ook gekruisig, omdat hy die evangelie van liefde verkondig het. Omdat hy gesê het dat ons mekaar as naastes moet behandel, en dat omgee die waardes moes wees waarmee ons mekaar benader. Dit het die Romeine uitgefreak, en die godsdienstige owerhede van die tyd ook. Ja, jy het beslis jou lewe gewaag as jy in die openbaar liefde gepropageer het.
Maar Paulus hou Jesus se boodskap van liefde vol, en veral hier sy beautiful woorde in 1 Tessalonisense 2:1-8. Kom ons bekyk hierdie gedeelte gou weer, en laat ons deur Paulus se woorde iets van die liefde leer, wat ons hierdie week met ons kan saamdra:
1 Liefde leer jou ander waardes
In hierdie gedeelte, 1 Tessalonisense 2:1-8, verdedig Paulus hom eintlik teen mense wat sê dat hy die gemeente met bybedoelings gestig het. Nee, sê Paulus, wanneer ‘n mens die evangelie van liefde verkondig, dan leer hierdie liefde jou juis ander waardes. Die mense van Tessalonika het die filosowe van daardie tyd geken, wat skole gestig het om beroemd en ryk te word, en allerhande slimstories uitgedink het om volgelinge te trek. Ek is nie so nie, sê Paulus. Die evangelie van liefde leer juis vir ons ander waardes, sê hy. Teenoor onsuiwere beweegredes en bybedoelings (vers 3) leer die liefde ons juis om getrou te wees aan mekaar en aan God, en om die vertroue tussen ons voorop te stel. Teenoor hebsug en vleitaal, stel Paulus die liefde van ‘n moeder teenoor haar suigelinge (vers 5-7).
Kortom, Christene se waardes is om liefdevol en respekvol met God se boodskap, en met mekaar om te gaan. En dit is nogal iets wat ons hierdie week met ons kan saamdra. Dink net hoe anders gaan die wêreld lyk as “liefdevolheid” die waarde is wat al ons gedrag teenoor mekaar gaan bepaal!
2 Liefde is die draaipunt van alle verhoudings
Christene het ander waardes as die mense om hulle, sê Paulus. Waar die Romeine met mag regeer, reik Christene in liefde na mekaar uit. Liefde is die draaipunt van alle verhoudings; alle verhoudings draai daarom. Liefde is om sonder mag te wees, sonder bybedoelings. Dis om blootgestel te wees. Dis om jouself te laat vloei, soos ‘n moeder haarself laat vloei na haar suigeling, al is dit ‘n eenrigtingverkeer.
Nee, van daardie soort liefde het die Romeine en die filosowe en die res van die wêreld nie geweet nie. Om die waarheid te sê, vir ‘n man van daardie tyd was dit ‘n belediging om enigsins met iets van ‘n vrou vergelyk te word. En tog gebruik Paulus hierdie beeld van die moeder wat borsvoed om ons te leer wat liefde is wat sonder bybedoelings is, en niks terugverwag nie.
En dis iets waaraan ons onsself weer vandag kan herinner, om so lief te wees. Vir God, vir ons naaste, vir ons kerk.
3 Liefde laat jou wonderlike dinge sien en doen
In vers 8 sê Paulus iets selfs nog meer ingrypends. Hy sê dat hy nie net die evangelie van liefde met die gemeente wil deel nie, maar eintlik homself! Nou, dis radikaal, hoor! Paulus laat toe dat hierdie liefde wat die evangelie hom leer, ook iets aan hom doen. Eerstens laat hierdie liefde hom skoonheid sien. Hy sien die skoonheid van ‘n ma wat haar kinders soog, ‘n skoonheid wat mans daardie tyd nie regtig raakgesien het nie. En tweedens laat dit hom diep vir ander mense omgee. Dit laat hom iets van homself gee. Hy vertel nie net die evangelie oor nie, hy gee homself vir mense wat hy liefhet.
Ons dink baie aan Paulus as die streng man, wat vir ons voorskryf wat reg en wat verkeerd is. En dat hy alles net sien in hierdie lig: wat sonde is en wat nie sonde is nie. Maar hier, in Paulus se beautiful woorde, sien ons dat Paulus eintlik alles in die lig van die liefde sien. Of iets liefdevols gedoen word … dit is die kriterium vir of iets reg of verkeerd is. Teenoor hebsug en verskuilde agendas stel Paulus net dit … die liefde.
En ons dink ook baie aan Paulus as iemand wat vroue bygekom en hulle stilgemaak het. Maar hier sien ons hoe praat Paulus in beautiful woorde oor ‘n moeder wat haar kinders borsvoed – en dat dit vir hom die beeld is van hoe liefde in die kerk en in die wêreld behoort te lyk.
Kom ons leer dit by Paulus vandag. Dat dit wat al ons dade bepaal, die liefde sal wees. En dat ons die liefde sal toelaat om ons skoonheid te laat raaksien. En dat dit ons sal inspireer om onsself met ander te deel.
Miskien dan sal ons iets kan verstaan van Paulus se beautiful woorde.